# **ΕΛΛΗΝΙΚΗ ΔΗΜΟΚΡΑΤΙΑ**



**ΠΡΩΤΟΔΙΚΕΙΟ ΤΡΙΠΟΛΗΣ**

**Αριθμός Πράξης**

**71/2020**

**Η ΔΙΕΥΘΥΝΟΥΣΑ ΤΟ ΠΡΩΤΟΔΙΚΕΙΟ ΤΡΙΠΟΛΗΣ**

**Παρασκευή Μπουρέλου, Πρόεδρος Πρωτοδικών**

Αφού λάβαμε υπόψη:

(α) Τις διατάξεις του άρθρου 15 §§ 1 περ. α΄ και 7 περ. α΄ και γ΄ του Κώδικα Οργανισμού Δικαστηρίων και Κατάστασης Δικαστικών Λειτουργών (κ.ν. 1756/1988).

(β) Το άρθρο τέταρτο της υπ’ αριθμ. Δ1α/ΓΠ.οικ. 26804/25-4-2020 Κ.Υ.Α. των Υπουργών Εθνικής Άμυνας, Υγείας και Δικαιοσύνης (ΦΕΚ Β΄ 1588/25-4-2020), η οποία εκδόθηκε κατόπιν της από 11-3-2020 ΠΝΠ (ΦΕΚ Α΄ 55/11-3-2020), που κυρώθηκε με το άρθρο 2 του ν. 4682/2020, με την οποία επιβλήθηκε το μέτρο της προσωρινής αναστολής της λειτουργίας των πολιτικών και ποινικών δικαστηρίων της χώρας για το χρονικό διάστημα από 28.4.2020 έως και 15.5.2020. Και

(γ) Την ανάγκη εύρυθμης λειτουργίας των υπηρεσιών του Πρωτοδικείου Τριπόλεως η οποία σύμφωνα με την τέταρτη παράγραφο του άρθρου τέταρτου της ανωτέρω Κ.Υ.Α. «περιορίζεται στις αναγκαίες ενέργειες για τη διεκπεραίωση των υποθέσεων που, σύμφωνα με την παρούσα απόφαση, εκδικάζονται ενώπιον των δικαστηρίων, καθώς και εκείνων που, κατά περίπτωση και κατά την κρίση του οργάνου διοίκησης εκάστης αυτών, έχουν κατεπείγοντα χαρακτήρα και χρήζουν άμεσης αντιμετώπισης. Τα ειδικότερα ζητήματα λειτουργίας των ως άνω υπηρεσιών ρυθμίζονται με αποφάσεις των οργάνων διοίκησης αυτών».

**Αποφασίζουμε** ότικατά το ανωτέρω χρονικό διάστημα (από 28.4.2020 έως και 15.5.2020) δεν θα διενεργούνται άλλες διαδικαστικές πράξεις, όπως κατάθεση στη γραμματεία του Πρωτοδικείου Τρίπολης δικογράφων, ενδίκων μέσων και βοηθημάτων, προτάσεων, προσθηκών - αντικρούσεων κ.λ.π., πέραν των ακολούθων, που προβλέπονται από την ανωτέρω Κ.Υ.Α., καθώς και εκείνων που έχουν κατεπείγοντα χαρακτήρα και χρήζουν άμεσης αντιμετώπισης, ήτοι:

1. Η εκδίκαση αυτοφώρων πλημμελημάτων σύμφωνα με τα οριζόμενα από τον Κανονισμό του Πρωτοδικείου Τριπόλεως, εφόσον αφορούν κατηγορούμενο, που κρατείται δυνάμει των διατάξεων περί αυτόφωρης διαδικασίας.
2. Η κλήρωση των ενόρκων και η έναρξη της συνόδου του Μικτού Ορκωτού Δικαστηρίου, εφόσον κατά τη σύνοδο είναι προσδιορισμένες προς εκδίκαση υποθέσεις: (α) με προσωρινά κρατούμενους κατηγορουμένους, των οποίων συμπληρώνεται κατά περίπτωση το ανώτατο όριο προσωρινής κράτησης και (β) κακουργημάτων, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.1.2021.
3. Η εκδίκαση κακουργημάτων για τους προσωρινά κρατούμενους κατηγορουμένους, των οποίων συμπληρώνεται κατά περίπτωση το ανώτατο όριο προσωρινής κράτησης.
4. Οι ποινικές δίκες, που αφορούν κακουργήματα, ο χρόνος παραγραφής των οποίων συμπληρώνεται εντός του χρονικού διαστήματος από την έναρξη της αναστολής μέχρι και τις 31.1.2021. Το δικαστήριο αποφασίζει, κατά περίπτωση, για την εκδίκαση ή τη διακοπή αυτών. Στην τελευταία περίπτωση η διακοπή της δίκης και ο ορισμός νέας δικασίμου γνωστοποιούνται από τον γραμματέα της έδρας στον Δικηγορικό Σύλλογο Τριπόλεως, προς διευκόλυνση της ενημέρωσης των διαδίκων, των μαρτύρων και των συνηγόρων, που τυχόν απουσιάζουν κατά τη δημοσίευση της απόφασης.
5. Για τις ποινικές δίκες, που άρχισαν πριν την ημερομηνία έναρξης της αναστολής και έχουν διακοπεί για δικάσιμο εντός του χρονικού διαστήματος της αναστολής, το δικαστήριο, κατά την ορισθείσα δικάσιμο, αποφασίζει κατά περίπτωση για την εκδίκαση ή την εκ νέου διακοπή αυτών, λαμβανομένων υπόψη των ανωτέρω εξαιρέσεων. Στην τελευταία περίπτωση η διακοπή της δίκης και ο ορισμός νέας δικασίμου γνωστοποιούνται από τον γραμματέα της έδρας στον Δικηγορικό Σύλλογο Τριπόλεως, προς διευκόλυνση της ενημέρωσης των διαδίκων, των μαρτύρων και των συνηγόρων, που τυχόν απουσιάζουν κατά τη δημοσίευση της απόφασης.
6. Χορήγηση και ανάκληση προσωρινών διαταγών (σε υποθέσεις της αμφισβητούμενης ή της εκουσίας δικαιοδοσίας), οι οποίες γίνονται χωρίς κλήτευση του αντίδικου. Οι προσωρινές διαταγές, που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει τη διάρκεια της παράτασης των προσωρινών διαταγών.
7. Κατάθεση αιτήσεων ασφαλιστικών μέτρων, εφόσον περιέχουν αίτημα για χορήγηση ή ανάκληση προσωρινής διαταγής.
8. Κατάθεση και συζήτηση: α) αιτήσεων ασφαλιστικών μέτρων που έχουν ως αντικείμενο εγγυοδοσία, εγγραφή, εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737 και 738 ΚΠολΔ, Ευρωπαϊκή διαταγή δέσμευσης λογαριασμού κατ΄ άρθρο 738Α ΚΠολΔ, τις ανακλήσεις αυτών και των αποφάσεων, που διέταξαν την εγγραφή προσημείωσης υποθήκης, καθώς και τις σχετικές διαφορές του άρθρου 702 ΚΠολΔ (διαφορές, που αφορούν την εκτέλεση απόφασης, που διατάζει ασφαλιστικά μέτρα ή ανακαλεί απόφαση για αυτά) και β) ανακοπών του άρθρου 954 § 4 ΚΠολΔ και αιτήσεων του άρθρου 1000 ΚΠολΔ, αν αφορούν πλειστηριασμούς, η διενέργεια των οποίων δεν έχει ανασταλεί. Σε όλες τις ανωτέρω περιπτώσεις το κλείσιμο των φακέλων των υποθέσεων αυτών θα γίνεται κατά τα οριζόμενα από τον Δικαστή, που θα δικάσει την υπόθεση, εκτός εάν πρόκειται για συναινετική ανάκληση, εξάλειψη ή μεταρρύθμιση προσημείωσης υποθήκης, οι οποίες γίνονται σύμφωνα με τη διαδικασία του άρθρου 17 § 1 του ν. 4684/2020 «Κύρωση της από 30.3.2020 Π.Ν.Π. “Μέτρα αντιμετώπισης της πανδημίας του κορωνοϊού COVID-19 και άλλες κατεπείγουσες διατάξεις” (Α΄ 75) και άλλες διατάξεις».
9. Κατάθεση και συζήτηση αιτήσεων ακούσιας νοσηλείας.
10. Κατάθεση και συζήτηση αιτήσεων, που αφορούν άλλες υποθέσεις της εκουσίας δικαιοδοσίας, εφόσον περιέχουν αίτημα για χορήγηση ή ανάκληση προσωρινής διαταγής ή έχουν κατεπείγοντα χαρακτήρα κατά την κρίση του Προέδρου Υπηρεσίας.
11. Κατάθεση και συζήτηση αιτήσεων για χορήγηση νομικής βοήθειας, μόνον αν αφορούν σε κατεπείγουσες υποθέσεις, που εξαιρούνται από την αναστολή της λειτουργίας των δικαστικών υπηρεσιών, μετά από έγκριση του Προέδρου Υπηρεσίας.
12. Κατάθεση αιτήσεων για χορήγηση πιστοποιητικών και παραλαβή αυτών εντός του ευλόγου κατά περίπτωση χρόνου, μόνον αν αφορούν σε κατεπείγουσες υποθέσεις, για τις οποίες απαιτείται η κατάθεση των δικαιολογητικών εντός του χρόνου αναστολής των εργασιών των δικαστηρίων, επειδή δεν έχει ανασταλεί ή παραταθεί η σχετική προθεσμία καθ’ οιονδήποτε τρόπο, πράγμα που θα κρίνεται από τον εκάστοτε Πρόεδρο Υπηρεσίας.
13. Δημοσίευση αποφάσεων. Υπηρεσιακά αντίγραφα αυτών θα χορηγούνται από τη γραμματεία του Πρωτοδικείου μόνο για τις υποθέσεις, που εκδικάσθηκαν κατά τη διαδικασία των ασφαλιστικών μέτρων, ενώ κατά τα λοιπά αντίγραφα αποφάσεων, βουλευμάτων και εγγράφων θα χορηγούνται, μόνο αν υπάρχει κατεπείγουσα ανάγκη κατά την κρίση του Προέδρου Υπηρεσίας.
14. Οι διασκέψεις και η διεκπεραίωση οποιασδήποτε ενέργειας, που αφορά τη λειτουργία των δικαστικών υπηρεσιών, μπορούν να γίνονται εξ αποστάσεως με τη χρήση τεχνολογικών μέσων, εφόσον είναι εφικτό.
15. Oποιοδήποτε άλλο θέμα κατεπείγοντος χαρακτήρα προκύψει θα κρίνεται από την Πρόεδρο Πρωτοδικών ή τον νόμιμο αναπληρωτή της.

Η παρούσα να τοιχοκολληθεί στον πίνακα ανακοινώσεων του Πρωτοδικείου Τριπόλεως και να κοινοποιηθεί στον Εισαγγελέα Πρωτοδικών Τριπόλεως και τον Πρόεδρο του Δικηγορικού Συλλόγου Τριπόλεως.

**Τρίπολη, 27 Απριλίου 2020**

**Η Διευθύνουσα το Πρωτοδικείο Τριπόλεως**

**Παρασκευή Μπουρέλου**

**Πρόεδρος Πρωτοδικών**